Galbraith (JKR) se 4de 'Strike'-boek op pad | Netwerk24
Galbraith (JKR) se 4de 'Strike'-boek op pad
12 Julie 2018 09:30
JK RowlingFoto: Bruce Glikas | FilmMagic
JK Rowling, bekend om die Harry Potter-boeke, se nuwe boek, Lethal White, onder die skuilnaam Robert Galbraith, word in September uitgereik.
Dit is die vierde boek in die reeks oor die private speurder Cormoran Strike en sy assistent, Robin Ellacott. Dié keer is die twee op die spoor van 'n jong man, 'n ooggetuie van 'n misdaad. Die boek lei die leser deur die agterstrate van Londen na 'n geheime binnekamer in die parlement tot by 'n pragtige maar onheilspellende landgoed op die platteland.
Daar is ook glo nuwe wendinge in Strike en Ellacott se verwikkelde verhouding.
Daar is tot dusver altesaam sowat 1,2 miljoen gedrukte kopieë van die vorige Galbraith-boeke – The Cuckoo's Calling, The Silkworm en Career of Evil – verkoop.
Die voorblad van Lethal White, deur Robert Galbraith, alias JK Rowling.
Voordat die Britse The Sunday Times onthul het dat Roberth Galbraith 'n skuilnaam vir Rowling is, het The Cuckoo's Calling se verkope nog net op 1 500 kopieë gestaan.
Die BBC het die boeke in 'n televisiereeks verwerk met Tom Burke as Strike en Holliday Grainger as Ellacott.